CELEX: 62019TN0466
Language: bg
Date: 2019-07-04 00:00:00
Title: Дело T-466/19: Жалба, подадена на 4 юли 2019 г. — Société générale и др./ЕСП

2.9.2019   
            
            
               BG
            
            
               Официален вестник на Европейския съюз
            
            
               C 295/77
            
         
      Жалба, подадена на 4 юли 2019 г. — Société générale и др./ЕСП
      (Дело T-466/19)
      (2019/C 295/102)
      Език на производството: френски
      
         Страни
      
      
         Жалбоподатели: Société générale (Париж, Франция), Crédit du Nord (Лил, Франция) и SG Option Europe (Пюто, Франция) (представители: A. Gosset-Grainville, M. Trabucchi и M. Dalon, адвокати)
      
         Ответник: Единен съвет за преструктуриране
      
         Искания
      
      Жалбоподателите искат от Общия съд:
      
                  —
               
               
                  на основание член 263 ДФЕС да отмени Решение SRB/ES/SRF/2019/10 за изчисляване на предварителните вноски в Единния фонд за преструктуриране за 2019 г. в частта, в която се отнася до жалбоподателите,
               
            
                  —
               
               
                  на основание член 277 ДФЕС да обяви следните разпоредби от Регламента за единния механизъм за преструктуриране (РЕМП), от регламента за изпълнение и от делегирания регламент за неприложими:
                  
                              —
                           
                           
                              член 69, параграф 2, член 70, параграф 1 и член 70, параграф 2, букви a) и б) от РЕМП,
                           
                        
                              —
                           
                           
                              член 4, параграф 2, членове 6, 7 и 10, както и приложение I към делегирания регламент,
                           
                        
                              —
                           
                           
                              член 4 и член 8, параграф 5 от регламента за изпълнение,
                           
                        
            
                  —
               
               
                  да осъди ответника да заплати всички съдебни разноски.
               
            
         Основания и основни доводи
      
      Жалбоподателите изтъкват четири основания в подкрепа на жалбата.
      
                  1.
               
               
                  Първо основание: явно нарушение на принципа на равно третиране. В това отношение жалбоподателите твърдят, че текстовете на разпоредбите, които се прилагат с обжалваното решение, са ги засегнали отрицателно пряко и значително поради правилата за изчисляване както на основната вноска, така и на определения в тях рисков фактор. Според жалбоподателите тези критерии всъщност не отчитат нито реалния им размер, нито свързания с тях реален риск. Явното нарушаване на принципа на равенство, който произтича пряко от текстовете, освен това се увеличава от разликата в третирането на големите институции, сред които са жалбоподателите, в сравнение с малките и средните институции.
               
            
                  2.
               
               
                  Второ основание: явно нарушение на принципа на пропорционалност. Според жалбоподателите такова явно нарушение на принципа на пропорционалност от текстовете, които са приложени от обжалваното решение, произтича автоматично от нарушението на принципа на равно третиране. По-специално тъй като механизмът на Единния фонд за преструктуриране се основава на установяването на общо предварително определено целево равнище на вноски, неравенството при разпределянето на тези вноски между институциите автоматично води до непропорционални плащания и следователно до нарушаване на принципа на пропорционалност.
               
            
                  3.
               
               
                  Трето основание: нарушение на принципа на правна сигурност. Нарушаването на принципа на правна сигурност от текстовете, които са приложени от обжалваното решение, е свързано едновременно с непредвидимостта на правилата за изчисляване на дължимата от институцията вноска и с факта, че тази вноска не зависи както от положението и общия рисков профил на институцията като такава, така и от нейното положение спрямо другите институции.
               
            
                  4.
               
               
                  Четвърто основание: нарушение на принципа на добра администрация. Обжалваното решение нарушава принципа на добра администрация, доколкото по отношение на изчисляването на променливата функция на риска, с него не се прилага съвкупността от предвидените в делегирания регламент критерии относно риска, въпреки че Единният съвет за преструктуриране (ЕСП) е трябвало четири години след влизането в сила на механизма на вноските да приложи съвкупността от тези критерии.